Nedeľa 20. decembra 2020 – 4. adventná nedeľa

*Počneš a porodíš syna. (Lk 1,26-38)*

Anjel Gabriel povedal Márii, že počne a porodí syna. Nech mu dá meno Ježiš. Bude to Boží Syn.

Žil raz jeden vlk pri Betleheme. Všetci sa ho báli, najmä pastieri. Keď sa narodil Ježiško, nastal rozruch a všetci pastieri šli pozrieť toto dieťa. Vlk bol hladný a zvedavý. Aj on sa potichu vkradol na druhý deň do maštale. Rodičia od únavy zaspali a on chcel to dieťa zožrať. Keď sa chystal zaútočiť, rúčka dieťaťa sa s láskavou nehou dotkla je papule a dieťa povedalo: „Vlk, mám ťa rád.“

Vtedy sa vlkov kožuch roztrhol a pod ním sa objavil muž. Ten padol na kolená a bozkával rúčky dieťaťa. Potom tento muž, ktorý bol vlkom odišiel z maštale a všetkým zvestoval, že prišiel Mesiáš.

Ježiš láskou prišiel odstrániť zo sveta zlo. Komu preukážem dnes lásku?

Pondelok 21. decembra 2020

*Návšteva Márie u príbuznej Alžbety. (Lk 1,39 – 45)*

Mária, keď sa dozvedela, že jej príbuzná Alžbeta vo vysokom veku čaká dieťa, ponáhľala sa jej pomôcť a podeliť sa s ňou o radosť, že aj ona čaká dieťatko.

V jednej nemocnici ležali na izbe dvaja muži. Jeden sa nemohol z postele pohnúť a druhý zasa musel sedieť na posteli, aby sa mu lepšie dýchalo a videl do okna.

Veľa sa rozprávali o rodine a zážitkoch. Popoludní, ten, ktorý si mohol sadnúť na posteľ opisoval svojmu druhovi všetko, čo videl cez okno. Opisoval mu park, jazierko, deti, ktoré sa hrali a mnohé iné veci. Ležiaci pacient si zatvoril oči a všetko si to živo predstavoval. Takto plynuli dni, až raz našli pacienta pri okne mŕtveho.

Keď sa to dozvedel ten druhý, poprosil sestru, či by ho mohla preniesť k oknu na postele jeho kamaráta. Zdravotná sestra to s radosťou urobila a nechala ho samotného. Podarilo sa mu trochu pozdvihnúť. Chcel vidieť to, čo popisoval jeho spolupacient. Trpiaci muž sa pomaličky zdvihol a pred oknom uvidel obyčajný múr. Spýtal sa zdravotnej sestry, prečo mu jeho spoločník opisoval niečo iné. Sestra odpovedala, že bol slepý a nevidel ani ten múr. „Možno vás chcel len povzbudiť“, dodala.

Takto vyzerá vynachádzavá láska. Čo spravím dnes ja?

22. decembra 2020

*Veľké veci mi urobil ten, ktorý je mocný. (Lk 1,46-56)*

Mária zažila Božie objatie, lebo zázračne počala a nosila pod srdcom Ježiška. So svojou radosťou sa podelila s príbuznou Alžbetou.

Do nemocnice prišlo dievčatkom menom Laila a bolo veľmi choré. Mala veľké bolesti a kŕče na chrbtovom svalstve. Ohol sa jej chrbát, znehybnela čeľusť a nemohla dobre hýbať nohami. Nemohla sa ani dobre najesť. Lekári boli bezmocní. Keď videla otecka, ako pri nej sedí na posteli začali jej po lícach stekať slzy a čosi povedala cez stisnuté zuby. Nevedeli čo chce, ale jedna asistentka pochopila, že chce, aby ju otec objal.

Otec sa zatváril zdráhavo, lebo sa bál, že je spôsobí ešte väčšie kŕče. Lekár ho však povzbudil, aby sa nebál. Keď bola v náručí otcovom, lekár zostal zarazený. Kŕč v jej nohách poľavil natoľko, že mohla ohnúť nohy. Čeľusť nemala zatvorenú, ale usmievala sa na svojho ocka.

Čo dokáže rodičovské objatie?

Možno by bolo dobre dnes preukázať takúto pozornosť mamičke, alebo oteckovi.

23. december 2020

*Narodenie Jána Krstiteľa. (Lk 1,57-66)*

Keď Alžbeta porodila syna, všetci mu chceli dať meno podľa otca. Rodičia poslušní Bohu dali mu meno Ján, ako im to naznačil anjel. Ich dôvera a veľká viera priniesla svoje ovocie.

Istý kráľ veľmi rád poľoval. Psy vydurili z nory krásneho bieleho zajaca, ktorý bežal odušu cez lúky. Psy ho však unavili. Vysilený zastal a psy okolo neho. Vtedy kráľ namieril kušu, že ho zastrelí a bude mať krásnu čiapku z jeho kožušiny. Zajačik však urobil čosi nevídané. Vyskočil kráľovi priamo do náručia. Teplo chvejúceho sa telíčka tak dojalo kráľa, že pustil zbraň a zobral zajačika domov. Odvtedy boli nerozlučnou dvojicou.

Keď tento príbeh rozprávala svätá Terezka z Lisieux, dodala: „Keď sa ti zdá, že nemáš kam ujsť, skoč priamo do Božieho náručia.“

Ktorý svoj problém takto odovzdám Pánu Bohu?

24.decembra 2020

*Ježišovo narodenie. (Mt 1,18-25)*

Riaditeľ detskej nemocnice na Štedrý večer zostal v práci dlho do noci. Skôr ako šiel domov, kde ho čakala rodina, aby spoločne oslávili Vianoce, prešiel ešte raz po chodbách, či je všetko v poriadku.

Zrazu začul za sebou ľahučké kroky. Cupkanie papučiek. Keď sa obzrel v polotieni rozoznal dieťa, ktoré nemalo nikoho a bolo smrteľne choré. Keď videl, že mu chce niečo povedať, podišiel k nemu. Ono sa ho dotklo rúčkou a pošepkalo: „Povedz niekomu, že som tu.“

Všetci čakáme na darček pod stromčekom. Dokážeme urobiť aj my niekomu radosť?